Lögregla í Suður-Ameríku og Evrópu gerði í vikunni rassíu á fjörutíu stöðum og handtók um þrjátíu manns í Brasilíu og á Spáni í tengslum við umfangsmikla aðgerð Europol. Lagt var hald á mikið af fíkniefnum, skotvopnum og reiðufé.
Lögregla í Brasilíu, Spáni, Bandaríkjunum og Paragvæ stóð fyrir aðgerðinni og naut meðal annars stuðnings lögreglu í Belgíu, Ítalíu og Hollandi undir leiðsögn Europol.
Tilgangurinn með aðgerðinni var að uppræta starfsemi skipulagðra glæpasamtaka sem smygla kókaíni til Evrópu í stórum stíl.
Samtökin eru sögð hafa smyglað fíkniefnum í flutningagámum. Lögregla í Belgíu, Brasilíu, Ítalíu, Hollandi og Spáni hefur lagt hald á rúm tíu tonn af kókaíni og andvirði 260 milljóna króna í reiðufé frá því í september 2020.
Aðgerðin var afar umfangsmikil. Rannsókn leiddi í ljós að glæpasamtökin sendu gáma með mörg tonn af kókaíni til Evrópu á nokkurra mánaða fresti. Fíkniefnin voru framleidd í Bólivíu og flutt í gegnum Brasilíu, Paragvæ og Úrúgvæ til Evrópu.
Höfuðstöðvar starfseminnar eru sagðar hafa verið í Dúbaí í Sameinuðu arabísku furstadæmunum og glæpasamtökin notuðu dulkóðuð samskiptaforrit á netinu, til að mynda SKY ECC sem lokað var á í fyrra.
Samtökin komu sér upp neti leppfyrirtækja víðs vegar um Suður-Ameríku og Evrópu til að flytja fíkniefnin og þvætta peningana sem fyrir þau fengust.
